Bikrami jooga

Ajalugu

Bikram Choudhury on sündinud 1946. aastal Indias Kolkatas (varem Calcutta). Ta alustas joogaga 4-aastaselt, praktiseerides seda iga päev 4–6 tundi. 13-aastaselt võitis ta India riiklikud jooga meistrivõistlused. Järgnevad kolm aastat oli ta võitmatu ning erru minnes oli ta kogu India riikliku jooga tšempion. Hiljem töötas ta välja 26 poosist koosneva joogaseeria, mida hakati nimetama Bikrami joogaks. Sellest ajendatuna asutas Choudhury ka India Bikrami jooga kolledži. Lisaks on ta kirjutanud hulga raamatuid ja laule. 2006. aastal oli tal üle maailma 1650 joogastuudiot. Aastal 2012 oli USA-s 330 ja ülemaailmselt 600 stuudiot.

Mõjud tervisele

Bikrami jooga poosid on valitud nii, et treeningu lõppedes oleks maksimaalse kasutuse saanud kõik lihasrühmad, liigesed ja lülisammas. 26 + 2 asendit ja nende sooritamise järjekord on alati sama. See võimaldab algajatel kiiremini kohaneda ning kogenumatel joogasõpradel jõuda kiiremini tunni meditatiivse iseloomuni. Jooga tugevdab lihaseid ja luustikku ning lisaks suurendab paindlikkust. Tänu soojusele ja pidevale venitamisele paranevad kiiremini ka varasemad vigastused. Pikemaajaline treening võib tõsta ka vastupidavust teistes füüsilistes tegevustes. Bikrami jooga harjutusteseeria toetab ka kaalulangetamist, sest üks 90-minutiline joogatrenn võrdub kalorikaotuse poolest sama pika jooksutrenniga. Intensiivne higistamine ja meditatiivne pool vähendavad stressi, kuna nad mõjutavad kortisooli taset kehas.
Negatiivse poole pealt võib kuum ja niiske ruum põhjustada liigset higistamist, mis omakorda võib kaasa tuua dehüdratsiooni või hüpertermia. Sümptomiteks võivad olla iiveldus, pearinglus, minestamine ja ka kuumarabandus. Neid riske vähendab oma keha kuulamine, vedeliku tarbimine nii enne kui ka pärast joogatundi ja samuti puhkamine. Kui inimesel tekib minestamise tunne, peab ta heitma pikali ja lõdvestuma. Kuumast saalist välja minna tasub vaid viimasel hetkel, kuna liiga suur ja kiire temperatuuride vahetus võib mõjuda veel halvemini. Haigused, nagu näiteks skleroos, epilepsia ja südamepuudulikkus, võivad põhjustada liigset kuumatundlikkust. Nende haiguste käes kannatajad peavad enne joogatrenniga ühinemist konsulteerima oma arstiga. Lisaks võiksid arstiga nõu pidada ka need, kes võtavad ravimeid depressiooni, närvilisuse või unetuse pärast, kuna soojus võib nende meditsiinilist seisundit ägedamaks muuta. 2013. aastal läbi viidud uuringus, mis keskendus Bikrami jooga mõjude uurimisele noorte täiskasvanute seas, selgus, et praktiseerides Bikrami joogat kolm korda nädalas 8 nädala jooksul, paranevad näitajad nii painduvuses kui ka tugevuses. Lisaks kaotasid uuringus osalenud ka väikese koguse keharasva, kuid kahjuks ei paranenud tulemid südame- ja veresoonkonnas. Uuringust selgus aga, et 90-minutilise treeningu jooksul põletasid naised 330 ja mehed 460 kilokalorit. See tulemus on umbes sama, kui teha 90-minutiline jooksutrenn.

Autorikaitse

Choudhury on väitnud, et Bikrami jooga on autorikaitse all ja seda ei tohi esindada ega õpetada keegi, kes pole Bikram-sertifitseeritud. Neid väiteid hakkas ta levitama aastal 2011, kui tal algas kohtuasi oma endise õpilasega, kes oli asutanud konkureeriva joogastuudio Yoga to the People, mis asus Bikrami jooga stuudio lähedal New Yorgis. Kohus leidis aga, et joogaasendid (asanad) ei saa olla sel viisil autorikaitse all, nagu seda väitis Choudhury, ning joogastuudio Yoga to the People ja teised seesugused stuudiod võivad vabalt jätkata oma tegevust ja õpetada neid harjutusi.